Kisah Gula Batu Karet
Sudah babarapa hari ini Palui kada turun bakakawalan. Biasanya saban hari inya musti cangul ka warung acil itu atawa duduk-duduk di gardu. Bubuhannya sawat jua takun-takunan kamana garang maka Palui manghilang, kada kalihatan batang hidungnya. Ada nang manangguh Paluinya madam ka Jawa, ada jua nang mamadahakan bahwa Palui bulik ka pahuluan. Tapi banyak jua nang manangguh Palui garing.
“Kalu kaya itu kita ilangi ka rumahnya kalu pina garing. Maklum wayah ini musim bahiraan,” ujar Garbus.
“Nang banyak garing bahiraan itu Bus ai adalah kakanakan. Kalu kita sudah tuha-tuha ini jarang nang garing bahiraan. Nang banyak sakit jantung, darah tinggi, batuk-batuk, asam urat atawa sakit tulang,” ujar Tulamak.
Ahirnya bubuhannya sapakat bailang ka rumah palui. Sakalinya Paluinya ada haja di rumah, tapi dasar bujur kalihatan pina pucat banar muhanya, wan pina kasakitan parut.
“Sabujurnya ikam garing napa Lui?” ujar Tulamak imbah sampai di rumah Palui.
“Aku sakit parut, sakit banar,” sahut Palui.
“Nah, pas kalu tangguhanku, pasti inya ma-arit parut karna wayah ini musim bahiraan.
Ubatnya gampang haja kalu bahiraan tuha ini, makan karak nasi hangit, nginumi banyu jarangan daun jambu pasti kawa manahan bahira,” ujar Garbus.
“Aku kada garing bahiraan Bus ai, malah sabaliknya aku sudah babarapa hari ini kada kawa bahira, hingga parutku sakit banar,” sahut Palui.
“Kalu itu bapariksa ka puskesmas haja,” ujar Tulamak.
“Samalam aku sudah jua bapariksa ka mantri, bahkan tahikupun dipariksanya jua,” ujar Palui.
“Lalu napa panyakitnya Lui?” ujar Garbus.
“Aku disuruhnya nginum minyak gas,” sahut Palui.
“Sakit napa maka ubatnya disuruh nginum minyak gas?” ujar Tulamak pina bingung.
“Babarapa hari tadi aku mamakan gula batu karet barian kamanakanku, nyaman banar. Karna kanyamanan maka langsung kutaguk sampai habis sakutakan. Rupanya karna gatah gula batu itu maka tahiku marikit jadi satu. Makanya gasan maluntur gatahnya dikuras wan minyak gas, kaya biasanya kita maluntur gatah nangka,” ujar Palui bakisah.
“Kalu kaya itu Lui ai ikam jangan bahira di parak kompor kaina bisa banyala karna api manyambar tahi ikam,” ujar Tulamak mahuhulut karna kada parcaya panderan Palui itu
sun_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn